《次韵曾侯见寄》
宋代·释德洪

客食石门寺，而今仅两年。衰迟嗟我老，邂逅识君贤。

圣域人称亚，儒林秀誉先。未揎攀桂手，已许买山钱。

垄麦秋期近，庭槐昼影圆。方思归去日，忽得寄来篇。

意合蒙推奖，情亲出爱怜。格幽凌雪劲，词锦照人鲜。

把玩欣无厌，行吟却怅然。句追工部袂，气拍翰林肩。

世已惊殊异，名宜改半千。永怀风露重，绕遍旧池莲。

作者简介：年十四，父母双亡，依三峰靘禅师为童子。哲宗元祐四年（1089），试经於东京天王寺，冒惠洪名得度为僧。四年后南归，依真净禅师於庐山归宗寺，随真净迁洪州石门。二十九岁始，游方东吴、衡山、金陵等地，住金陵清凉寺。冒名剃度事发，入狱一年，勒令返俗。后至东京，入丞相张商英、枢密郭天信门下，再得度，赐名宝觉圆明禅师。徽宗政和元年（1111），张、郭贬黜，亦受牵连，发配朱崖军（今海南三亚）。三年，得释。四年，返筠州，馆於荷塘寺。后又被诬以张怀素党系南昌狱百馀日，遇赦，归湘上南台。高宗建炎二年卒，年五十八。